钦定古今图书集成/明伦汇编/官常典/第768卷 > 王回
## 钦定古今图书集成/明伦汇编/官常典/第768卷 > 王回

按《宋史邹浩传》：“回字景深，仙游人。第进士，调松滋令。
荆沔俗用人祭鬼，回捕治甚严，其风遂革。知鹿邑县，
入为宗正寺簿。元符中，叶祖洽荐为睦亲宅讲书。与
邹浩友善。皇后刘氏立，浩将论之，密告回。回曰：‘事宁
有大于此者乎？子虽有亲，然移孝为忠，亦太夫人素
志也’。浩南迁，人莫敢顾。回敛交游钱与治装，往来经”
理，且慰安其母。逻者以闻，逮诣诏狱，众为之惧，回居
之晏然。御史诣之，对曰：“实尝预议，不敢欺也。”因诵浩
所上章，几二千言。狱上，除名停废。即徒步出都门，行
数十里，其子追及，问以家事，不答。祖洽亦坐黜。徽宗
立，召还旧官，擢监察御史，数日卒，年五十三。岑象求、
王觌、贾易上章，乞录其子，恤其家，以奖劝忠义。诏除
子涣老郊社斋郎。蔡京为相，夺之，仍列名党籍。